B. Bugár, podpredseda NR SR: (2002-06-26):
P. Bohunický, poslanec: Vážený pán podpredseda, vážená Národná rada. Kto skúsil legislatívny proces a predkladal návrh zákona, vie, že to je niekoľko desiatok konzultácií, niekoľko hodín strávených nad zákonom a potom overovanie v teréne. Ja si naozaj myslím, že overovanie, ktoré sme robili v teréne, mi dáva za pravdu pri predložení tejto novely. Prirodzene, ja som vtedy, keď som túto novelu dával do legislatívneho procesu, nevedel o iniciatíve pánov Hóku a Prokopoviča a postupoval som viac-menej individuálne. Naozaj predstava, ktorá je mnou predložená, je predstavou odkonzultovanou so ZMOS-om, je predstavou ekonomickej komisie ZMOS-u a predstava bola vyjadrená aj v uznesení snemu ZMOS-u. Ja som na to upozornil, a preto sa očakáva, že určitá novela proste v tejto praxi zložitosti uplatňovania sa očakáva. Ale to nie je len ZMOS, teda najmä malé obce, sú to aj školy s právnou subjektivitou, ktoré teraz budú patriť pod obce, sú to aj menšie organizácie, ktoré z verejných financií robia verejné obstarávanie. A prax naozaj dala za pravdu po mnohých stretnutiach, že zložitosť treba odstrániť. Možno prechodne, možno aj iným spôsobom, ale tento návrh bol naozaj konzultovaný či už s Daňovým úradom a riaditeľstvom v Trnave alebo primátormi miest a starostami obcí. Prirodzene, ten limit je vždy zložitý. Ja osobne som sa prikláňal k ešte menšiemu limitu 20-tisíc Sk a naozaj som smeroval iba k malým obciam a malým, teda drobným verejným obstarávateľom. Je jasné, že iné subjekty - elektrárne alebo veľké mestá primátori žiadali, že minimálne 100-tisíc korún by mala byť tá hranica. Hľadali sme naozaj nejaký limit, ten limit sme stanovili v jednej tretine výšky, čiže 50-tisíc Sk. Pritom túto vec som viackrát konzultoval v Úrade pre verejné obstarávanie, kde či už pani predsedníčka Molnárová, alebo pán Bakay hovorili, že pripravujú novelu, len nevedia, či sa vzhľadom na zložitosť legislatívneho vládneho procesu dostane táto novela ešte do Národnej rady. Preto vidím niektoré veci v predloženej novele pána Prokopoviča a Hóku ako rukopis Úradu pre verejné obstarávanie a je dobré, že aspoň takýmto spôsobom sa pokúšame niektoré veci jednoducho odstrániť. Ja som sa naozaj snažil proste nájsť spoločnú reč najmä pri tom § 56 f). Naozaj, ak si ho prečítate, obstarávateľ podľa svojich podmienok určí finančný limit alebo vecný limit, pri ktorom nebude vykonávať prieskum trhu. Ale ja sa pýtam, čo ak neurčí, čiže naďalej musí obstarávať od nula Sk. Takýmto jednoduchým zavedením proste priamo v zákone limitu sa vlastne vyhýbame tomu, aby obstarávateľ či už obec musel nejakou vnútornou smernicou prijať vecný alebo finančný limit. A znovu hovorím, starosta v malej obci má veľmi veľa iných problémov. Ja ho neospravedlňujem, neznalosť zákona neospravedlňuje, na to, aby sa jednoducho venoval aj takýmto požiadavkám. Takže automaticky zavedením určitého limitu, znovu hovorím na prechodné obdobie, proste umožňuje a uľahčuje postup pri verejnom obstarávaní. Hovoril som, že sa týka aj iných zákonov, kde sa to jednoducho nedá iným spôsobom urobiť iba takýmto stanovením limitu. Snažil som sa teda v zmysle odporúčania Legislatívnej rady vlády jednoducho nájsť konsenzus, nenašiel sa. Ja preto opätovne, ak neprejde môj zákon, chcem podať pozmeňujúci návrh, ktorý prečítam, a mám 15 podpisov pri ňom, ktorý vlastne rieši to isté, čo predkladám samostatne. Čiže v článku I odsek 2 návrhu poslancov Lászlóa Hóku a Pavla Prokopoviča odporúčam doplniť písm. p) v tomto znení: p), v ktorých predmetom je obstarávanie prác, tovarov, služieb a výkonov s predpokladanou cenou bez dane z pridanej hodnoty nižšou ako 50-tisíc Sk. Odôvodnenie. Zavedením nového písm. p) je stanovené, že povinnosť obstarávateľa sa nevzťahuje na zmluvy, ktorých predmetom je obstarávanie prác, tovarov, služieb a výkonov s predpokladanou cenou nižšou ako 50-tisíc Sk bez dane z pridanej hodnoty. Po druhé, v článku I § 13 ods. 5 do textu vložiť slová „nad 50-tisíc Sk“ a čiže ten text bude potom vyzerať za slová „hodnoty je“ vložiť slová „nad 50-tisíc Sk“ a pokračovať v texte slovami „je najviac 250-tisíc Sk“. Ďalej za slová „zmluvy je“ vložiť slová „nad 50-tisíc Sk a“ pokračovať v texte slovami „je najviac 500-tisíc Sk“, za slová „cien za ne“ vložiť slová „nad 50-tisíc Sk“ a pokračovať v texte slovami „je najviac 250-tisíc Sk“. Odôvodnenie. Uvedeným návrhom sa zavedie možnosť takzvaného jednorazového nákupu, jednorazovej služby alebo jednorazovej práce, ktorej cena bez dane z pridanej hodnoty nepresiahne 50-tisíc Sk. Metóda verejného obstarávania sa označuje ako podprahová s nižšou cenou, ak súčet cien rovnakých druhov tovarov alebo služieb bez DPH je nad 50-tisíc Sk a najviac 250-tisíc Sk, čím sa nahrádza nulová hranica hranicou 50-tisíc Sk. Odovzdávam návrh spravodajcovi. Nech sa páči.